LIETUVOS RESPUBLIKOS FINANSŲ MINISTRAS

ĮSAKYMAS

DĖL BIUDŽETO VYKDYMO ATASKAITŲ RINKINIŲ RENGIMO TAISYKLIŲ PATVIRTINIMO

2025 m. kovo 25 d. Nr. 1K-63

Vilnius

Vadovaudamasis Lietuvos Respublikos viešojo sektoriaus atskaitomybės įstatymo 6 straipsnio 1 dalies 3 punktu, 3 dalimi, 10 straipsnio 5 punktu, 12 straipsnio 2 dalimi, 17 straipsnio 6 ir 7 dalimis, Lietuvos Respublikos biudžeto sandaros įstatymo 30 straipsnio 2 dalimi, Rezervinio (stabilizavimo) fondo nuostatų, patvirtintų Lietuvos Respublikos Seimo 2002 m. gegužės 30 d. nutarimu Nr. IX-912 „Dėl Rezervinio (stabilizavimo) fondo nuostatų patvirtinimo“, 21 punktu ir Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos biudžeto sandaros įstatymo įgyvendinimo“, 48 punktu:

1.	Tvirtinu Biudžeto vykdymo ataskaitų rinkinių rengimo taisykles (pridedama).

2.	Pripažįstu netekusiais galios:

2.1. Lietuvos Respublikos finansų ministro 2008 m. gruodžio 31 d. įsakymą Nr. 1K-465 „Dėl Asignavimų valdytojų, kitų valstybės ir savivaldybių biudžetinių įstaigų ir valstybės biudžeto asignavimus gaunančių kitų subjektų metinio biudžeto vykdymo ataskaitų rinkinio ir tarpinių biudžeto vykdymo ataskaitų rinkinio sudarymo taisyklių patvirtinimo“ su visais pakeitimais ir papildymais;

2.2. Lietuvos Respublikos finansų ministro 2010 m. sausio 29 d. įsakymą Nr. 1K-022 „Dėl vykdymo ataskaitų“ su visais pakeitimais ir papildymais;

2.3. Lietuvos Respublikos finansų ministro 2023 m. balandžio 4 d. įsakymą Nr. 1K-126 „Dėl savivaldybės ataskaitų teikimo Finansų ministerijai“ su visais pakeitimais ir papildymais.

3. Nustatau, kad:

3.1. šis įsakymas taikomas atsiskaitant už 2025 ir vėlesnių metų biudžeto (valstybės, susumuotų visų savivaldybių ), taip pat už Rezervinio (stabilizavimo) fondo) vykdymą;

3.2. atsiskaitant už 2024 metų biudžetų (valstybės, susumuotų visų savivaldybių), taip pat už Rezervinio (stabilizavimo) fondo) vykdymą, taikomos ankstesnio teisinio reguliavimo nuostatos;

3.3. įsigaliojus šiam įsakymui, nuorodos į Lietuvos Respublikos finansų ministro 2008 m. gruodžio 31 d. įsakymą Nr. 1K-465 „Dėl Asignavimų valdytojų, kitų valstybės ir savivaldybių biudžetinių įstaigų ir valstybės biudžeto asignavimus gaunančių kitų subjektų metinio biudžeto vykdymo ataskaitų rinkinio ir tarpinių biudžeto vykdymo ataskaitų rinkinio sudarymo taisyklių patvirtinimo“, Lietuvos Respublikos finansų ministro 2010 m. sausio 29 d. įsakymą Nr. 1K-022 „Dėl vykdymo ataskaitų“ ir Lietuvos Respublikos finansų ministro 2023 m. balandžio 4 d. įsakymą Nr. 1K-126 „Dėl savivaldybės ataskaitų teikimo Finansų ministerijai“ laikomos nuorodomis į šį įsakymą.

Finansų ministras	Rimantas Šadžius

PATVIRTINTA

Lietuvos Respublikos finansų ministro

2025 m. kovo 25 d. įsakymu Nr. 1K-63

BIUDŽETO VYKDYMO ATASKAITŲ RINKINIŲ RENGIMO TAISYKLĖS

I SKYRIUS

BENDROSIOS NUOSTATOS

1. Biudžeto vykdymo ataskaitų rinkinių rengimo taisyklėse (toliau – Taisyklės) reglamentuojama:

1.1. asignavimų valdytojų, kitų valstybės ir savivaldybių biudžetinių įstaigų ir valstybės biudžeto asignavimus gaunančių kitų subjektų biudžeto vykdymo ataskaitų rinkinių rengimas ir teikimas;

1.2. valstybės biudžeto vykdymo ataskaitų rinkinio rengimas;

1.3. informacijos apie valstybės skolą rengimas;

1.4. savivaldybių biudžeto vykdymo ataskaitų rinkinių rengimas ir teikimas Lietuvos Respublikos finansų ministerijai;

1.5. susumuotų visų savivaldybių biudžetų vykdymo ataskaitų rinkinio rengimas;

1.6. Rezervinio (stabilizavimo) fondo lėšų sąmatos vykdymo ataskaitos rengimas.

2. Taisyklėse vartojamos sąvokos suprantamos taip, kaip jos apibrėžiamos Lietuvos Respublikos viešojo sektoriaus atskaitomybės įstatyme ir Lietuvos Respublikos biudžeto sandaros įstatyme.

3. Finansų ministerija rengia ir Lietuvos Respublikos Vyriausybei teikia valstybės biudžeto vykdymo ataskaitų rinkinį ir susumuotų visų savivaldybių biudžetų vykdymo ataskaitų rinkinį.

4. Duomenys Taisyklių prieduose pateiktose formose nurodomi tūkstančiais eurų su vienu ženklu po kablelio, išskyrus Taisyklių 1, 3 ir 5 priedus, kur duomenys nurodomi eurais ir centais.

II SKYRIUS

ASIGNAVIMŲ VALDYTOJŲ, KITŲ VALSTYBĖS IR SAVIVALDYBIŲ BIUDŽETINIŲ ĮSTAIGŲ IR VALSTYBĖS BIUDŽETO ASIGNAVIMUS GAUNANČIŲ KITŲ SUBJEKTŲ BIUDŽETO VYKDYMO ATASKAITŲ RINKINIŲ RENGIMAS IR TEIKIMAS

5. Valstybės biudžeto, savivaldybių biudžeto asignavimų valdytojų, kitų valstybės ir savivaldybių biudžetinių įstaigų ir valstybės biudžeto asignavimus gaunančių kitų subjektų biudžeto vykdymo ataskaitų rinkiniuose turi būti:

5.1. biudžeto išlaidų sąmatos vykdymo ataskaita, kuri rengiama užpildant Taisyklių 1 priede pateiktą formą;

5.2. aiškinamasis raštas, kuris rengiamas užpildant Taisyklių 2 priede pateiktą formą ir kuriame turi būti:

5.2.1. informacija apie biudžetinių įstaigų pajamas, parengta užpildant Taisyklių 3 priede pateiktą formą;

5.2.2. valstybės biudžeto asignavimų valdytojai, kitos valstybės biudžetinės įstaigos ir kiti subjektai, kuriems valstybės biudžeto asignavimų valdytojai yra skyrę valstybės biudžeto lėšų, rengdami aiškinamąjį raštą papildomai užpildo:

5.2.2.1. pusmečio ir metinio biudžeto vykdymo ataskaitų rinkiniuose – Taisyklių 4 priede pateiktą formą, teikdami duomenis apie asignavimų nepanaudojimo priežastis. Pildant šią formą kiekviena nuokrypio suma detalizuojama atskiroje eilutėje jų nesujungiant, neištrinant ir nekeičiant eilės numerių (nurodomas programos pavadinimas, finansavimo šaltinio kodas, nuokrypio priežastys);

5.2.2.2. Taisyklių 5 priede pateiktą formą, kurioje nurodoma informacija apie programas, uždavinius ir priemones;

5.2.2.3. Taisyklių 6 priede pateiktą formą, kurioje nurodoma informacija apie centrinės valdžios sektoriaus subjektų, turinčių teisę skolintis, skolinimosi limitus;

5.2.3. savivaldybės biudžeto asignavimų valdytojai rengdami aiškinamąjį raštą jame papildomai (laisvai arba kaip nustato savivaldybė) nurodo savivaldybės biudžeto asignavimų nepanaudojimo priežastis.

6. Jeigu prie aiškinamojo rašto kaip priedai teikiamos pažymos arba sąskaitų išrašai (be banko patvirtinimo) apie biudžeto lėšų likučius biudžetinių lėšų sąskaitose (kasoje, mokėjimo kortelėse), jie turi būti pasirašyti ataskaitas teikiančių subjektų finansinę apskaitą tvarkančių asmenų, taip pat turi būti nurodytas kontaktinio asmens (-ų), kuris (-ie) galėtų paaiškinti pateiktų duomenų turinį, ryšio numeris ir (ar) elektroninio pašto adresas.

7. Finansų ministerijai teikia:

7.1. valstybės biudžeto asignavimų valdytojai, kurie yra viešojo sektoriaus subjektai:

7.1.1. metinius biudžeto vykdymo ataskaitų rinkinius – kitais metais po ataskaitinių metų pabaigos vadovaudamiesi finansų ministro tvirtinamu atitinkamų metų biudžeto vykdymo ataskaitų rinkinių teikimo kalendoriumi;

7.1.2. tarpinius biudžeto vykdymo ataskaitų rinkinius – po ataskaitinio laikotarpio pabaigos nuo kito mėnesio 14 iki 23 dienos, tačiau, esant poreikiui, tiksli pateikimo data kiekvienam subjektui gali būti nurodoma atskirame Finansų ministerijos rašte;

7.2. valstybės biudžeto asignavimų valdytojai, kurie pagal Biudžeto sandaros įstatymą yra kunigų seminarijos, – biudžeto išlaidų sąmatos vykdymo ataskaitą (aiškinamojo rašto nerengia ir neteikia), kuri rengiama užpildant Taisyklių 1 priede pateiktą formą ir teikiama po ataskaitinio laikotarpio pabaigos iki kito mėnesio 10 dienos.

8. Valstybės biudžeto asignavimus gaunančioms biudžetinėms įstaigoms, kurių savininko teises ir pareigas įgyvendina atitinkamas valstybės biudžeto asignavimų valdytojas ir (arba) kurios yra atskaitingos atitinkamam valstybės biudžeto asignavimų valdytojui, asignavimų valdytojas nurodo ataskaitų rinkinių pateikimo asignavimų valdytojui terminus tokius, kad asignavimų valdytojas spėtų šiuos rinkinius Finansų ministerijai pateikti Taisyklių 7.1 papunktyje nustatytais terminais.

9. Savivaldybės biudžeto asignavimus gaunančios įstaigos biudžeto išlaidų sąmatos vykdymo ataskaitų rinkinius, reikalingus savivaldybės biudžeto vykdymo ataskaitų rinkiniui parengti, savivaldybėms teikia jų nustatytais terminais.

10. Biudžeto vykdymo ataskaitų rinkinius viešojo sektoriaus subjektas skelbia savo interneto svetainėje, o jeigu jos neturi, – kontroliuojančiojo viešojo sektoriaus subjekto interneto svetainėje ne vėliau kaip per 10 dienų nuo jų pateikimo Finansų ministerijai ar savivaldybei dienos. Skelbiami ne mažiau kaip 3 praėjusių metų tarpiniai valstybės biudžeto vykdymo ataskaitų rinkiniai. Jeigu viešojo sektoriaus subjektas savo interneto svetainės neturi ir neturi kontroliuojančiojo viešojo sektoriaus subjekto, tretiesiems asmenims turi būti sudarytos sąlygos su ataskaitomis susipažinti viešojo sektoriaus subjekto buveinėje per 10 dienų nuo jų parengimo dienos.

III SKYRIUS

VALSTYBĖS BIUDŽETO VYKDYMO ATASKAITŲ RINKINIO RENGIMAS

11.	Valstybės biudžeto vykdymo ataskaitų rinkinys yra:

11.1. metinis valstybės biudžeto vykdymo ataskaitų rinkinys (toliau – MVBVAR);

11.2. tarpiniai (I ketvirčio, pusmečio, 9 mėnesių) valstybės biudžeto vykdymo ataskaitų rinkiniai (toliau – TVBVAR).

12.	MVBVAR rengiamas Taisyklių 7–16 prieduose nustatytas formas užpildant Taisyklių II skyriuje nustatyta tvarka pateiktų ataskaitų duomenimis, Valstybinės mokesčių inspekcijos prie Lietuvos Respublikos finansų ministerijos, Muitinės departamento prie Lietuvos Respublikos finansų ministerijos ir Finansų ministerijos Valstybės iždo departamento duomenimis, parengtais ir pateiktais vadovaujantis Lietuvos Respublikos finansų ministro 2003 m. sausio 29 d. įsakymu Nr. 1K-019 „Dėl mokesčių ir kitų įmokų į valstybės biudžetą ir savivaldybių biudžetus apyskaitos“, ir kitais duomenimis.

13.	MVBVAR aiškinamasis raštas rengiamas užpildant Taisyklių 17–22 prieduose nustatytas formas.

14.	TVBVAR rengiamas užpildant Taisyklių 7–10 prieduose nustatytas formas.

15.	Prie TVBVAR (pusmečio) pridedamas aiškinamasis raštas, parengtas užpildant Taisyklių 17 priede nustatytą formą, ir informacija apie asignavimų valdytojų vykdomoms programoms skirtų asignavimų nepanaudojimo priežastis, parengta užpildant Taisyklių 20 priede nustatytą formą.

16. Formose, kuriose yra skiltis:

16.1. „Planas“, – rodomi Lietuvos Respublikos tam tikrų metų biudžeto patvirtinimo įstatymu (toliau – Biudžeto patvirtinimo įstatymas) patvirtinti finansiniai rodikliai;

16.2. „Planas su leistinais patikslinimais“, – rodomas išlaidų plano patikslinimas, vadovaujantis Biudžeto sandaros įstatymu, Biudžeto patvirtinimo įstatymu ir kitais programų finansavimą reglamentuojančiais teisės aktais;

16.3. „Vykdymas“, – rodomi į valstybės biudžetą gautų pajamų ir valstybės biudžeto asignavimų valdytojų pateikti gautų asignavimų panaudojimo duomenys.

17. Finansų ministerija, be Taisyklių 11 punkte nurodyto valstybės biudžeto vykdymo ataskaitų rinkinio, rengia Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos biudžeto sandaros įstatymo įgyvendinimo“, 47 punkte nurodytą valstybės biudžeto vykdymo ataskaitą.

18. Valstybės biudžeto vykdymo ataskaitos sudaromos taikant pinigų apskaitos principą.

IV SKYRIUS

INFORMACIJOS APIE VALSTYBĖS SKOLĄ RENGIMAS

19. Viešojo sektoriaus atskaitomybės įstatyme nustatyta tvarka ir terminais nacionalinio metinių ataskaitų rinkinio aiškinamajame rašte teikiama, vadovaujantis 2013 m. gegužės 21 d. Europos Parlamento ir Tarybos reglamente (ES) Nr. 549/2013 dėl Europos nacionalinių ir regioninių sąskaitų sistemos Europos Sąjungoje su visais pakeitimais nustatyta metodologija, parengta tokio turinio metinė informacija apie valstybės skolą:

19.1. valstybės skolos dydis (milijonais eurų vienos dešimtosios tikslumu), struktūra, dinamika, valdžios sektoriaus skola pagal priemones ir valstybės skolos ir bendrojo vidaus produkto (BVP) santykis;

19.2. valstybės skolos valdymas (tikslai, prioritetai);

19.3. skolinimosi statistika;

19.4. skolos valdymo išlaidų rodiklių tendencijos;

19.5. suteiktos valstybės garantijos dydis (milijonais eurų vienos dešimtosios tikslumu), sandara, tendencijos;

19.6. valstybės perskolinamos paskolos dydis (milijonais eurų vienos dešimtosios tikslumu), sandara, tendencijos.

20. Rengiant informaciją apie valstybės skolą naudojami šie duomenų šaltiniai:

20.1. Oficialiosios statistikos portale skelbiama statistinė informacija apie valdžios sektoriaus skolą pagal statistinės informacijos skelbimo kalendorių;

20.2. Biudžeto patvirtinimo įstatymas;

20.3. finansų ministro valdymo sričių atitinkamų metų strateginio veiklos plano Viešųjų finansų valdymo programos uždavinio „Vykdyti Finansų ministerijos pervedimų priemones“ priemonės „Pervesti vidaus ir užsienio kreditoriams valstybės vardu prisiimtų skolinių įsipareigojimų palūkanas“ ir „Pervesti vidaus ir užsienio kreditoriams, Finansų ministerijos įgaliotoms institucijoms lėšas valstybės vardu prisiimtiems skoliniams įsipareigojimams valdyti“;

20.4. Valstybės biudžeto, apskaitos ir mokėjimų sistemos (toliau – VBAMS) Valstybės iždo konsoliduoto sąskaitų valdymo posistemio (VIKSVA) apskaitos duomenys;

20.5. VBAMS apskaitos duomenys;

20.6. žiniaraščiai pagal Valstybės atliekamo perskolinimo duomenų tvarkymo taisyklių, patvirtintų Lietuvos Respublikos finansų ministro 2004 m. liepos 23 d. įsakymu Nr. 1K-278 „Dėl duomenų, susijusių su valstybės atliekamu perskolinimu, tvarkymo“, 1, 6 ir 7 prieduose pateiktas formas;

20.7. tarptautinių finansų institucijų ataskaitos apie valstybės suteiktas garantijas tarptautinėms finansų institucijoms.

21. Informacija apie valstybės skolą skelbiama Finansų ministerijos interneto svetainėje finmin.lrv.lt skyriuje „Valstybės skolos valdymas“.

V SKYRIUS

SAVIVALDYBIŲ BIUDŽETO VYKDYMO ATASKAITŲ RINKINIŲ RENGIMAS IR TEIKIMAS FINANSŲ MINISTERIJAI

22. Savivaldybė elektroninio pašto adresu finmin@finmin.lt arba per E. pristatymo informacinę sistemą Finansų ministerijai teikia:

22.1. pasibaigus ataskaitiniams metams iki kitų metų vasario 20 dienos atitinkamų metų savivaldybės biudžeto vykdymo ataskaitų rinkinį parengtą pagal Taisyklių 23 ir 24 prieduose nustatytas formas ir savivaldybės biudžeto vykdymo ataskaitų aiškinamąjį raštą;

22.2. pasibaigus atitinkamų metų ataskaitiniam laikotarpiui (I ketvirčiui, pusmečiui, 9 mėnesiams) iki kito mėnesio 25 dienos savivaldybės biudžeto vykdymo ataskaitų rinkinį parengtą pagal Taisyklių 23 ir 24 prieduose nustatytas formas.

23. Ataskaitų duomenų kontrolės funkcijai atlikti reikalingi detalūs ataskaitų duomenys Finansų ministerijai teikiami elektroninio pašto adresu saviv@finmin.lt Finansų ministerijos interneto svetainės finmin.lrv.lt skyriaus „Paslaugos“ temoje „Informacijos rinkmenos (formos)“ nurodyta tvarka ir terminais.

24. Savivaldybė, teikdama Finansų ministerijai savivaldybės biudžeto vykdymo ataskaitų rinkinį, turi nurodyti savivaldybės kontaktinio asmens (-ų), kuris (-ie) galėtų paaiškinti pateiktų ataskaitų turinį, ryšio numerį ir (ar) elektroninio pašto adresą.

VI SKYRIUS

SUSUMUOTŲ VISŲ SAVIVALDYBIŲ BIUDŽETŲ VYKDYMO ATASKAITŲ RINKINIO RENGIMAS

25.	Susumuotų visų savivaldybių biudžetų vykdymo ataskaitų rinkinys yra:

25.1. metinis savivaldybių biudžetų vykdymo ataskaitų rinkinys (toliau – MSBVAR), kuris parengiamas iki kitų metų kovo 15 dienos;

25.2. tarpiniai (I ketvirčio, pusmečio, 9 mėnesių) savivaldybių biudžetų vykdymo ataskaitų rinkiniai (toliau – TSBVAR), kurie parengiami per 45 dienas pasibaigus ataskaitiniam laikotarpiui.

26. MSBVAR ir TSBVAR rengiami Taisyklių 25 ir 26 prieduose nustatytas formas užpildant Taisyklių V skyriuje pateiktų ataskaitų duomenimis.

27. MSBVAR pateikiama papildoma informacija apie savivaldybių biudžetų prognozuotų pajamų, nustatytų tam tikrų metų biudžeto patvirtinimo įstatyme, gavimą, nurodoma, kaip savivaldybės laikosi minėtame įstatyme nustatytų skolinimosi limitų.

28. Parengtus MSBVAR ir TSBVAR Finansų ministerija elektroninių ryšių priemonėmis pateikia Valstybės duomenų agentūrai.

29. Susumuotų visų savivaldybių biudžetų vykdymo ataskaitų rinkinys sudaromas taikant pinigų apskaitos principą.

VII SKYRIUS

REZERVINIO (STABILIZAVIMO) FONDO LĖŠŲ SĄMATOS VYKDYMO ATASKAITOS RENGIMAS

30. Rezervinio (stabilizavimo) fondo lėšų sąmatos vykdymo ataskaita yra:

30.1. metinė;

30.2. tarpinė (I ketvirčio, pusmečio, 9 mėnesių).

31. Rezervinio (stabilizavimo) fondo lėšų sąmatos vykdymo ataskaita rengiama užpildant Taisyklių 27 priede pateiktą formą.

VIII SKYRIUS

BAIGIAMOSIOS NUOSTATOS

32. Finansų ministerijos Valstybės iždo departamentas konsultuoja valstybės biudžeto asignavimų valdytojus, valstybės ir savivaldybių biudžetines įstaigas ir valstybės biudžeto asignavimus gaunančius kitus subjektus biudžeto vykdymo ataskaitų rengimo klausimais.

__________________________